b'\n_START_ARTICLE_\nVilmos Apor\n_START_SECTION_\n\xc5\xbdivljenjepis\n_START_PARAGRAPH_\nVilmos se je rodil v Segesv\xc3\xa1r v Avstro-Ogrski (danes Sighi\xc5\x9foara, Romunija) kot predzadnji od osmero otrok o\xc4\x8detu baronu G\xc3\xa1borju Aporju in materi grofici Fideliji P\xc3\xa1lffy Erd\xc3\xb6dski. 1941 je postal \xc5\xa1kof v Gy\xc5\x91ru . Med vojno se je neustra\xc5\xa1eno zavzemal za preganjane \xc5\xbdide ne le v Budimpe\xc5\xa1ti, ampak celo v Berlinu.\n_START_SECTION_\nSmrt in \xc4\x8de\xc5\xa1\xc4\x8denje\n_START_PARAGRAPH_\nKo so sovjetski vojaki 28. marca 1945 oblegali Gy\xc5\x91r , se je mnogo \xc5\xbeena in deklet zateklo v \xc5\xa1kofijsko pala\xc4\x8do. 30. marca je odklonil izro\xc4\x8ditev in se postavil golorok v bran z besedami: "Samo prek mene mrtvega!" Neki sovjetski \xc4\x8dastnik ga je ustrelil v glavo, v roko in trebuh. Ko je \xc5\xa1kof smrtno ranjen padel, so napadalci pobegnili. \xc5\xa0kofa so prepeljali skozi oblegano mesto v bolnico, kjer so ga operirali pri petrolejki. \xc5\xbdivljenja pa mu niso mogli re\xc5\xa1iti. Umirajo\xc4\x8d je molil za duhovnike, vernike, \xe2\x80\x9cnesre\xc4\x8dno mad\xc5\xbearsko ljudstvo\xe2\x80\x9d in tudi za napadalce. 2. aprila 1945 je na velikono\xc4\x8dni ponedeljek podlegel ranam. Pokopali so ga v kripto karmeli\xc4\x8danske cerkve, 23. maja 1986 pa prenesli v gy\xc5\x91rsko stolnico.\n_START_SECTION_\nBeatifikacija\n_START_PARAGRAPH_\nK bla\xc5\xbeenim ga je pri\xc5\xa1tel pape\xc5\xbe Janez Pavel Veliki v Rimu, 9. novembra 1997.'